Beurtkrag dek tafel vir nóg ŉ rentekoersverhogingDie Suid-Afrikaanse Reserwebank. (Argieffoto: ANA) Die Reserwebank se monetêre beleidskomitee (MBK) het Donderdag die repokoers met 25 basispunte tot 7,25% verhoog. Die verhoging sal Vrydag in werking tree. Die prima uitleenkoers staan nou op 10,75%. Lesetja Kganyago, president van die Reserwebank, sê drie lede van die monetêre beleidskomitee was ten gunste van ŉ verhoging van 25 basispunte, terwyl twee komiteelede vir ŉ verhoging van 50 basispunte gestem het. Kganyago het die rentekoersverhoging onder meer aan die uitwerking van voortslepende beurtkrag toegeskryf, wat groei met tot twee persentasiepunte verminder. Boonop voorspel die bank ŉ skamele 0,3%-groei in die bruto binnelandse produk (BBP). Die jongste verhoging is die agtste verhoging sedert November 2021. “Oor die mediumtermyn neem die voorspelling voortdurende hoë vlakke van beurtkrag, en meer beskeie huishoudelike besteding en beleggingsgroei in ag. “Belegging is steeds positief, maar word afwaarts hersien weens swakker vertroue en laer as verwagte groei. Met dalende kommoditeitspryse word ŉ afname in uitvoere ook voorspel,” sê Kganyago. “Ons voorspelling vir kerninflasie is ietwat laer op 5,2% in 2023 (af van 5,5%) en 4,7% in 2024 (af van 4,8%).” Verder styg voedselinflasie steeds terwyl die uitwerking van beurtkrag ook wyer kring en ŉ groter invloed kan hê op die koste om sake te doen, sowel as op lewenskoste. Kganyago het ook sy kommer oor Eskom se verhoogde kragtariewe te kenne gegee en gewaarsku dat die rand vanjaar skerp kan verswak. “Ekonomiese en finansiële toestande sal na verwagting vir die afsienbare toekoms meer wisselvallig bly.”